РЕПУБЛИКА СРБИЈА

НАРОДНА СКУПШТИНА

Друго ванредно заседање

(Четврти дан рада)

13. јун 2014. године

 (Седница је почела у 11.00 часова. Председава Игор Бечић, потпредседник Народне скупштине.)

\*

\* \*

 ПРЕДСЕДАВАЈУЋИ: Поштоване даме и господо народни посланици, настављамо рад седнице Другог ванредног заседања Народне скупштине Републике Србије у 2014. години.

 На основу службене евиденције о присутности народних посланика, констатујем да седници присуствује 91 народни посланик.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је, применом електронског система за гласање, утврђено да је у сали присутно 110 народних посланика, односно да су присутна најмање 84 народна посланика и да постоје услови за рад Народне скупштине.

 Обавештавам вас да су спречени да седници присуствују следећи народни посланици**:** др Нинослав Стојадиновић, Бранко Ружић, Сузана Спасојевић, Неђо Јовановић и Бојан Зирић.

 Сагласно члану 90. став 1. Пословника Народне скупштине, обавештавам вас да сам, поред представника предлагача др Небојше Стефановића, министра унутрашњих послова, позвао да седници присуствују и**:** Милорад Тодоровић, секретар Министарства унутрашњих послова и Зорица Лончар Касалица, начелника Управе за управне послове у Дирекцији полиције.

 Прелазимо на 4. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПУТНИМ ИСПРАВАМА (појединости)

 Примили сте амандмане који су на Предлог закона поднели народни посланици**:** Гордана Чомић, др Сулејман Угљанин, Сабина Даздаревић, Енис Имамовић, Марко Ђуришић, Слободан Хомен, као и амандман Одбора за одбрану и унутрашње послове.

 Примили сте извештај Одбора за одбрану и унутрашње послове и Одбора за уставна питања и законодавство, као и мишљење Владе о поднетим амандманима.

 Пошто је Народна скупштина обавила начелни претрес, сходно члану 157. став 3. Пословника Народне скупштине, отварам претрес Предлога закона у појединостима.

 На члан 9. амандман је поднела народни посланик Гордана Чомић.

 Влада и Одбор за одбрану и унутрашње послове нису прихватили овај амандман.

 Одбор за уставна питања и законодавство сматра да је амандман у складу са Уставом и правним системом Републике Србије.

 Да ли неко жели реч? (Не)

 На члан 10. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Влада и Одбор за одбрану и унутрашње послове нису прихватили овај амандман.

 Одбор за уставна питања и законодавство сматра да је амандман у складу са Уставом и правним системом Републике Србије.

 Да ли неко жели реч? (Да)

 Народни посланик господин Енис Имамовић. Изволите.

 ЕНИС ИМАМОВИЋ: Хвала, господине председавајући.

 Поштовани господине министре, даме и господо народни посланици, амандманом који смо поднели на члан 10. Закона о путним исправама покушали смо да ускладимо, односно да укажемо да је ове одредбе потребно усагласити са Законом о држављанству Републике Србије, који у члану 1. каже – да грађанин Републике Србије има држављанство Републике Србије. Усклађивање је, такође, потребно и са чланом 8. овог закона, односно Закона о путним исправама, који каже да је – пасош јавна исправа која се издаје држављанину Републике Србије.

 Међутим, ми данас у пракси имамо једну сасвим другу ситуацију где се у пасошима уместо одреднице „држављанство Републике Србије“, која је и предвиђена законом, уписује „држављанство српско“. Дакле, ни у једном закону се не спомиње термин „српско држављанство“ или „српски држављанин“, јер такав термин недвосмислено асоцира и односи се на националну припадност. Нарочито је неприхватљиво да у путним исправама које се издају Бошњацима или припадницима других националних мањина стоји термин „српско држављанство“ или „српски држављанин“.

 Као што сам неколико пута нагласио и поновићу још једном, држављанство Републике Србије је прецизан термин, не задире у националну припадност, а у првом реду дефинисан је Законом о држављанству и Законом о путним исправама. У том правцу иде и амандман који смо поднели. Још увек има времена да се ови амандмани усвоје како би његову примену усмерили у оном правцу како то закон дефинише. Хвала вам.

 ПРЕДСЕДАВАЈУЋИ: Захваљујем, господине Имамовићу.

 На члан 12. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Влада и Одбор за одбрану и унутрашње послове нису прихватили овај амандман.

 Одбор за уставна питања и законодавство сматра да је амандман у складу са Уставом и правним системом Републике Србије.

 Да ли неко жели реч? (Да)

 Реч има народна посланица Сабина Даздаревић. Изволите.

 САБИНА ДАЗДАРЕВИЋ: Поштовани председавајући, даме и господо народни посланици, уважени министре, Закон о заштити права и слобода националних мањина у члану 11. између осталог прописује да се јавне исправе издају на језицима националних мањина, као и да се службене евиденције и збирке личних података, такође, воде на језицима националних мањина. Идентично право припадника националних мањина прописано је и чланом 11. Закона о службеној употреби језика и писма.

 У члану 2. Закона о путним исправама путна исправа се дефинише као јавна исправа, што ствара обавезу држави да је, у складу са горе наведеним законским одредбама, издаје и на језику националних мањина који су у службеној употреби. Овим амандманом одредбе Закона о путним исправама усаглашавају се са одредбама Закона о заштити права и слобода националних мањина, Закона о службеној употреби језика и писма и потврђеним међународним документима. Циљ подношења овог амандмана јесте повећање степена остваривања права припадника националних мањина гарантованих домаћим и међународним правом. Захваљујем.

 ПРЕДСЕДАВАЈУЋИ: Да ли још неко жели реч? (Не)

 На члан 13. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Влада и Одбор за одбрану и унутрашње послове нису прихватили овај амандман.

 Одбор за уставна питања и законодавство сматра да је амандман у складу са Уставом и правним системом Републике Србије.

 Да ли неко жели реч? (Да)

 Реч има народни посланик Енис Имамовић. Изволите.

 ЕНИС ИМАМОВИЋ: Хвала, господине председавајући.

 И овим амандманом на члан 13, такође, смо покушали да овај предлог закона ускладимо са другим важећим законом, у овом случају Законом о службеној употреби језика и писма националних мањина, Законом о правима и слободама националних мањина, али и Законом о управном поступку.

 Наиме, чланом 6. Закона о путним исправама прописано је да се на поступак издавања путних исправа примењује Закон о општем управном поступку, а чланом 21. став 1. истог закона прописано је да се путне исправе издају подношењем захтева, јер тада странка, заправо, покреће управни поступак, а сходно члану 113. Закона о општем управном поступку.

 Дакле, Закон о управном поступку даље каже у члану 16. став 1. да се управни поступак води на језику и писму националних мањина на подручјима на којима је у службеној употреби језик и писмо одређене националне мањине.

 Узећу пример Новог Пазара, где је, поред српског језика и ћириличног писма, у службеној употреби и босански језик и латинично писмо. Међутим, када је у питању комуникација између грађана са државним органима са јавним овлашћењима, нарочито у покретању управног поступка какав је издавање путних исправа, не постоји могућност покретања таквог поступка на босанском језику. Дакле, грађани нису у могућности чак ни да покрену тај поступак, па самим тим ни да окончају тај управни поступак добијања путних исправа на свом матерњем језику и писму, па отуда настају и други проблеми везани за обрасце путних исправа, тј. проблем да се оне издају и на босанском језику и латиничном писму.

 На крају, желим да нагласим да су идентичне одредбе садржане и у члану 11. став 4. Закона о заштити права и слобода националних мањина.

 Стога вас позивам, као што сам и претходни пут рекао, још увек није касно да се ови амандмани усвоје. Позивам вас да добро размислимо, јер су ово могућности које дозвољавају Устав и важећи закони ове земље. Наши амандмани управо иду у том правцу да Скупштину и ове законе које доносимо усмере на оне законе који већ важе у Републици Србији и на она права, индивидуална и колективна, која закони и Устав ове државе дају припадницима националних мањина. Хвала.

 ПРЕДСЕДАВАЈУЋИ: Захваљујем, господине Имамовићу.

 Да ли још неко жели реч? (Не)

 На члан 14. амандман, са исправком, заједно су поднели народни посланици Марко Ђуришић и Слободан Хомен.

 Влада и Одбор за одбрану и унутрашње послове нису прихватили овај амандман, са исправком.

 Одбор за уставна питања и законодавство сматра да је амандман, са исправком, у складу са Уставом и правним системом Републике Србије.

 Да ли неко жели реч? (Да)

 Народни посланик Слободан Хомен. Изволите.

 СЛОБОДАН ХОМЕН: Господине председавајући, господине министре, даме и господо народни посланици, овде се ради о једном изузетно важном амандману, јер се тиче директног питања и поштовања људских права. Мислим да ништа не би требало да буде спорно ни владајућој већини, ни господину министру да се усвоји овај амандман. О чему се конкретно ради?

 Према стандардима ЕУ не прикупљају се отисци прста као ни потписи лица млађих од 12 година. И то није спорно и то је добра новина у овом закону. Нажалост, до сада у нашој пракси поједине полицијске управе различито су поступале, те негде нису узимале отиске прстију и потписе деце млађе од 12 година, а негде јесу. То је довело до тога да постоји одређена база лица која су млађа од 12 година, база њихових отисака прстију и потписа.

 С обзиром на то да закон не дозвољава да се оваква база прави и да се овакви подаци скупљају наш амандман је врло једноставан – да се из архиве обришу сви ови подаци који су до сада скупљени, јер ће у супротном полиција кршити људска права, кршиће Закон о заштити података о личности. Сматрамо да нема никаквог разлога да Влада одбије овај амандман. Позивам вас и господина министра да прихвати амандман, а и Народну скупштину, једноставно да бришемо податке које држава скупља, а које нема право да скупља, јер су у питању лица млађа од 12 година. Хвала.

 ПРЕДСЕДАВАЈУЋИ: Да ли још неко жели реч? (Не)

 На члан 20. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Влада и Одбор за одбрану и унутрашње послове нису прихватили овај амандман са исправком.

 Одбор за уставна питања и законодавство сматра да је амандман, са исправком, у складу са Уставом и правним системом Републике Србије.

 Да ли неко жели реч? (Да)

 Народна посланица Сабина Диздаревић. Изволите.

 САБИНА ДАЗДАРЕВИЋ: Поштовани председавајући, Закон о службеној употреби језика и писма у члану 11. став 3. и Закон о заштити права и слобода националних мањина у члану 11. став 4. они прописују да службена употреба језика и писма националних мањина подразумева, нарочито, између осталог, издавање јавних исправа и вођење службене евиденције из збирке личних података на језицима националних мањина и прихватање тих исправа на језицима као пуноважним.

 Како се овим чланом Закона уређује вођење евиденција потребно је извршити усклађивање са наведеним законима и омогућити равноправну службену употребу језика и писма националних мањина у складу са Уставом и законом. Захваљујем.

 ПРЕДСЕДАВАЈУЋИ: Реч има народни посланик др Предраг Мијатовић. Изволите.

 ПРЕДРАГ МИЈАТОВИЋ: Хвала лепо. Господине председавајући, јављам се поводом овог амандмана и хтео бих неколико ствари да напоменем.

 Мислим да је потпуно разумљиво да је Влада Републике Србије одбила овај амандман, али бих хтео неке ствари и због грађана Србије да разјаснимо. У руци држим документ о коме разговарамо тј. пасош или путовницу, како кажу Хрвати, или „паспорт“ како кажу Енглези итд, то је небитно. Тај документ је написан напред ћирилицом, на предњој страни што је по Уставу Републике Србије, члан 10. који каже да је у званичној употреби у Републици Србији српски језик и ћирилично писмо.

 С обзиром на то да овај документ представља државу Србију у иностранству, да не представља ни Нови Пазар, ни Сјеницу, ни Тутин, у иностранству, него представља Републику Србију у којој је српски језик у званичној употреби. То значи, да је потпуно у складу са законом. Ако окренемо страну где се налазе подаци, направљен је уступак, па је уместо ћирилице написано латиницом, што мислим да је сасвим у реду, с обзиром на то да у многим земљама људи не могу да прочитају ћирилицу и да испишу наша имена и презимена.

 Сада се питам, шта од ових података треба да буде написано на бошњачком језику? Да ли се име и презиме на бошњачком језику другачије каже, него на српском? Да ли се држављанство каже другачије на бошњачком, него на српском језику? Тамо где је издато, путна исправа, пасош, издат од МУП-а Републике Србије или појединих градова и то се, такође, другачије не каже.

 То значи, мислим да је овај амандман више један политички панфлет, а не амандман којим је требало Закон променити. Волео бих да нам Бошњаци објасне шта није написано на њиховом језику у путној исправи коју користимо у Републици Србији! Хвала лепо. (Аплауз)

 ПРЕДСЕДАВАЈУЋИ: За реч се јавио министар др Небојша Стефановић. Изволите.

 НЕБОЈША СТЕФАНОВИЋ: Желим само да појасним још једну ствар, коју мислим да народни посланици треба да знају. Приликом израде путних исправа Република Србија је ратификовала, и у овом парламенту, и као стандард 9303 којим се обавезала да своје путне исправе усагласи са стандардима ЕУ. И то је била одлука парламента.

 Дакле, МУП има обавезу да у овом биометријском пасошу на одређени начин дефинише и упише све ово што стоји у пасошу. То је документ чија је садржина, изглед и унос података усклађени са овим међународним стандардом и пошто су међународни стандарди у правном поретку изнад домаћег законодавства, ми смо дужни да поштујемо те међународне стандарде.

 Наравно, као што сам рекао свима, све оно што мислите да можемо да поправимо, ово, нажалост, нисмо могли да прихватимо, јер бисмо тиме практично прекршили стандарде које смо сами ратификовали у овом парламенту. Све оно што мислите да смо у могућности да поправимо и све оно што мислите да можемо у будућности да радимо, као што смо и уочили када смо доносили ове измене и допуне Закона, позивам вас да стварно радимо заједно и у интересу нам је да сви стандарди и сва права свих људи у овој земљи буду максимално заштићени.

 Верујте да уопште никоме не смета, бар у овој влади, шта ће да пише у вашем пасошу. Ми смо желели да ви будете задовољни, али постоје стандарди које морамо да поштујемо и само је због тога одбијен амандман.

 ПРЕДСЕДАВАЈУЋИ: Захваљујем, докторе Стефановићу.

 Реч има народни посланик Енис Имамовић. Изволите.

 ЕНИС ИМАМОВИЋ: Хвала, господине председавајући.

 Најпре бих желео да прочитам члан 10. став 2. Устава, који каже**:** „Службена употреба других језика и писама уређује се законом, а на основу Устава.“ Дакле, у Републици Србији постоји у службеној употреби босански језик и писмо, он је у службеној употреби у свим градовима у Санџаку, у службеној употреби у Новом Пазару, то је пример који сам навео. Рекао сам да ти управни поступци који се покрећу немогуће је покренути на службеном основу, односно на босанском језику и писму. Колега је цитирао само први члан, па сам, ето, чисто да бих допунио оно што Устав каже, да не бирамо из Устава оно што нам се свиђа, а да не избацујемо оно што нам се не свиђа.

 Што се тиче стандарда, министар је нешто напоменуо, а стандард када говоримо о држављанству, нажалост, нисам добио одговор, нисам добио ни мишљење Владе када је у питању амандман који третира одредницу држављанства. Дакле, у закону јасно пише и држављанство је дефинисано да се грађанима Републике Србије издаје држављанство Републике Србије, а не држављанство српско, па је пракса да у пасошима пише под одредницом држављанство – држављанство српско.

 Дакле, овде се ради о амандманима који усаглашавају ове одредбе са важећим законима, усаглашавају са Уставом ове земље. Ми не тражимо ништа што је ван Устава и што је ван закона ове земље, већ управо оно што овде пише.

 Тражимо да се закони не сукобљавају једни са другима и тражимо да су усаглашени једни са другима, јер законе које овде доносимо, треба као такви и да важе на терену.

 ПРЕДСЕДАВАЈУЋИ: Само обавештење – стигло мишљење Владе и оно се управо умножава, народним посланицима ће бити подељено пре гласања.

 На члан 23. амандман су заједно поднели народни посланици Марко Ђуришић и Слободан Хомен.

 Влада и Одбор за одбрану и унутрашње послове нису прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије.

 Да ли неко жели реч? (Да)

 Министар у Влади, доктор Небојша Стефановић. Изволите.

 НЕБОЈША СТАФАНОВИЋ: Овде се ради о амандману о којем сам ја разговарао са господином Ђуришићем и за мене је суштински амандман прихватљив, међутим, открили смо једну, да кажем, правну грешку.

 Правна грешка је да је фактички чланом Кривичног законика 355. фалсификовање исправе која се наводи у делу амандмана, у ствари кривично дело.

 А овде се у амандману који сте ви поднели каже**:** „4) ко преиначи, избрише или на други начин фалсификује личне податке, који су уписани и електронски унети у путну исправу, или преиначи, избрише или на други начин фалсификује белешке и ознаке које су у путну исправу накнадно унела службена лица“ – кажњава се прекршајно.

 Дакле, само да бисмо усагласили са правним стандардом наше земље и да не бисмо ушли у то, замолио сам Одбор да данас поднесе истоветан амандман вашем амандману, само што избацујемо овај део да је то кривично дело, и ми прихватамо овај амандман. Овај амандман Одбора је само технички разлог, иначе прихватио сам ваш амандман да се кажњава од 5.000 до 150.000 динара, сложио се на седници где смо расправљали у начелу и прихватам у том смислу тај део текста амандмана, а ово је само правно усаглашавање, чисто, да знате да је правни разлог.

 ПРЕДСЕДАВАЈУЋИ: Захваљујем, докторе Стефановићу.

 Реч има народни посланик Слободан Хомен.

 СЛОБОДАН ХОМЕН: Захваљујем на прихватању амандмана. Сматрам да је важно када се закони доносе да буду усаглашени и са другим прописима, јер то ствара једну озбиљну целину правног система у нашој земљи.

 Још једном хвала и то би било то.

 ПРЕДСЕДАВАЈУЋИ: На основу члана 157. став 6. Пословника Народне скупштине, на члан 23. амандман је поднео Одбор за одбрану и унутрашње послове.

 Да ли неко жели реч? (Не)

 Пошто смо завршили претрес о свим амандманима, закључујем претрес Предлога закона у појединостима.

 Пошто смо обавили претрес Предлога закона у начелу и у појединостима, Народна скупштина ће у дану за гласање одлучивати о Предлогу закона у начелу, појединостима и у целини.

 Поштовани народни посланици, пошто је Народна скупштина завршила расправу о свим тачкама дневног реда са ове седнице, сагласно члану 87. став 5. Пословника Народне скупштине, одређујем 13. јуни 2014. године, петак, са почетком у 12.15 часова, као Дан за гласање о тачкама дневног реда седнице Другог ванредног заседања Народне скупштине Републике Србије у 2014. години.

 (После паузе 12.15 – 12.25)

 ПРЕДСЕДНИК: Поштовани народни посланици, пре него што пређемо на одлучивање по тачкама дневног реда ове седнице, потребно је да утврдимо кворум.

 Подсећам вас да је чланом 88. став 5. Пословника Народне скупштине предвиђено да кворум за рад Народне скупштине у дану за гласање постоји ако је на седници присутна већина од укупног броја народних посланика.

 Молим народне посланике да убаце своје идентификационе картице у јединице електронског система за гласање.

 Констатујем да је применом електронског система за гласање утврђено да је у сали присутно 148 народних посланика, односно да је присутна већина од укупног броја народних посланика и да, према томе, постоје услови за одлучивање.

 Прелазимо на одлучивање.

 Прелазимо на 1. тачку дневног реда – ПРЕДЛОГ ЗАКОНА О ЗАШТИТИ ПОТРОШАЧА

 Пошто је Народна скупштина обавила претрес Предлога закона у начелу и у појединостима, прелазимо на одлучивање.

 Стављам на гласање Предлог закона о заштити потрошача, у начелу.

 За – 152, није гласало 14, од 166 народних посланика.

 Констатујем да је Народна скупштина прихватила Предлог закона, у начелу.

 Пре преласка на одлучивање о амандманима, подсећам вас да су саставни део Предлога закона постали амандмани које су поднели народни посланици**:** заједно Марко Ђуришић, Биљана Хасановић Кораћ и Александар Сенић на чланове 1, 2, 26. и 136**;** др Благоје Брадић и проф. др Душан Милисављевић у истоветном тексту на члан 3**;** заједно др Сулејман Угљанин, Сабина Даздаревић и Енис Имамовић на члан 13. и проф. др Душан Милисављевић на члан 160.

 Прелазимо на одлучивање о амандманима.

 На члан 1. амандман је поднео посланик Мирко Чикириз.

 Стављам на гласање овај амандман.

 За – четири, није гласало 165, од 169 народних посланика.

 Констатујем да Народна скупштина није прихватила овај амандман.

 На члан 2. амандман је поднео народни посланик проф. др Јанко Веселиновић.

 Стављам на гласање овај амандман.

 За – 9, није гласао 161, од 170 народних посланика.

 Народна скупштина није прихватила овај амандман.

 На члан 3. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 8, није гласало 163, од 171 народног посланика.

 Народна скупштина није прихватила овај амандман.

 На члан 5. амандман је поднео посланик Мирко Чикириз.

 Стављам на гласање овај амандман.

 За – четири, није гласало 167, од 171 народног посланика.

 Народна скупштина није прихватила овај амандман.

 На члан 6. амандман је поднео посланик Мирко Чикириз.

 Стављам на гласање овај амандман.

 За – четири, није гласало 170, од 174 народна посланика.

 Народна скупштина није прихватила овај амандман.

 На члан 11. амандман је поднео посланик Мирко Чикириз.

 Стављам на гласање овај амандман.

 За – четири, није гласао 171, од 175 народних посланика.

 Народна скупштина није прихватила овај амандман.

 На члан 12. амандман је поднео посланик Мирко Чикириз.

 Стављам на гласање овај амандман.

 За – 6, није гласало 170, од 176 народних посланика.

 Народна скупштина није прихватила овај амандман.

 На члан 13. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 9, није гласало 168, од 177 народних посланика.

 Народна скупштина није прихватила овај амандман.

 Посланиче Веселиновићу, до сада није био обичај да се деле синопсиси за гласање шефовима посланичких група. Само да уђе у записник! Други шефови посланичких група то немају.

 На члан 19. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 Молим народне посланике да не добацују. Сада смо у поступку гласања. Иначе, директан је пренос и грађани посматрају шта радимо и како се понашамо у сали.

 За – 6, није гласао 171, од 177 народних посланика.

 Народна скупштина није прихватила овај амандман.

 На члан 24. амандман је поднео народни посланик проф. др Јанко Веселиновић.

 Стављам на гласање овај амандман.

 За – 8, против – један, није гласало 168, од 177 посланика.

 Народна скупштина није прихватила овај амандман.

 На члан 26. амандман је поднео посланик Мирко Чикириз.

 Стављам на гласање овај амандман.

 За – 6, није гласао 171, од 177 народних посланика.

 Народна скупштина није прихватила овај амандман.

 На члан 27. амандман је поднео народни посланик мр Дејан Раденковић. Стављам на гласање овај амандман.

 За – 11, није гласало 166, од 177 народних посланика.

 Народна скупштина није прихватила овај амандман.

 На основу члана 157. став 6. Пословника, Одбор за привреду, регионални развој, трговину, туризам и енергетику поднео је амандман на члан 30.

 Одбор за уставна питања и законодавство сматра да је амандман у складу са Уставом и правним системом.

 Стављам на гласање овај амандман.

 За – 152, није гласало 24, од 176 народних посланика.

 Народна скупштина је прихватила овај амандман.

 На члан 57. амандман је поднео народни посланик проф. др Јанко Веселиновић.

 Стављам на гласање овај амандман.

 За – 7, није гласало 169, од 176 народних посланика.

 Народна скупштина није прихватила овај амандман.

 На основу члана 157. став 6. Пословника, Одбор за привреду, регионални развој, трговину, туризам и енергетику поднео је амандман на члан 109.

 Одбор за уставна питања и законодавство сматра да је амандман у складу са Уставом и правним системом.

 Стављам на гласање овај амандман.

 За – 158, није гласало 18, од 176 народних посланика.

 Народна скупштина је прихватила овај амандман.

 На основу члана 157. став 6. Пословника, Одбор за привреду, регионални развој, трговину, туризам и енергетику поднео је амандман на члан 112.

 Одбор за уставна питања и законодавство сматра да је амандман у складу са Уставом и правним системом.

 Стављам на гласање овај амандман.

 За – 158, није гласало 18, од 176 народних посланика.

 Народна скупштина је прихватила овај амандман.

 На члан 124. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Представник предлагача прихватио је амандман у току претреса Предлога закона у појединостима.

 Одбор за уставна питања и законодавство сматра да је амандман у складу са Уставом и правним системом.

 Стављам на гласање овај амандман.

 За – 163, није гласало 13, од 176 народних посланика.

 Народна скупштина је прихватила овај амандман.

 На члан 128. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 8, није гласало 168, од 176 народних посланика.

 Народна скупштина није прихватила овај амандман.

 На члан 133. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 9, није гласало 167, од 176 народних посланика.

 Народна скупштина није прихватила овај амандман.

 На члан 134. амандман, са исправком, заједно су поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 8, није гласало 168, од 176 народних посланика.

 Народна скупштина није прихватила овај амандман.

 На члан 136. амандман је поднео посланик Мирко Чикириз.

 Стављам на гласање овај амандман.

 За – четири, није гласало 172, од 176 народних посланика.

 Народна скупштина није прихватила овај амандман.

 На члан 137. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 8, није гласало 168, од 176 народних посланика.

 Народна скупштина није прихватила овај амандман.

 На члан 138. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 7, није гласало 169, од 176 народних посланика.

 Народна скупштина није прихватила овај амандман.

 На члан 139. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За –7, није гласало 169, од 176 народних посланика.

 Народна скупштина није прихватила овај амандман.

 На члан 141. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 8, није гласало 168, од 176 народних посланика.

 Народна скупштина није прихватила овај амандман.

 На члан 142. амандман су заједно поднели народни посланици Марко Ђуришић, Биљана Хасановић Кораћ и Александар Сенић.

 Стављам на гласање овај амандман.

 За – 8, није гласало 168, од 176 народних посланика.

 Народна скупштина није прихватила овај амандман.

 На члан 156. амандман је поднео народни посланик проф. др Душан Милисављевић.

 Стављам на гласање овај амандман.

 За – 16, против – један, није гласало 160, од 177 посланика.

 Народна скупштина није прихватила овај амандман.

 На члан 163. амандман је поднео народни посланик проф. др Душан Милисављевић.

 Стављам на гласање овај амандман.

 За – 17, није гласало 160, од 177 народних посланика.

 Народна скупштина није прихватила овај амандман.

 Пошто смо завршили одлучивање о амандманима, приступамо гласању о Предлогу закона у целини.

 Стављам на гласање Предлог закона о заштити потрошача, у целини.

 За – 159, није гласало 18, од 177 народних посланика.

 Констатујем да је Народна скупштина усвојила Предлог закона о заштити потрошача.

 Прелазимо на 2. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ЕЛЕКТРОНСКИМ КОМУНИКАЦИЈАМА

 Пошто је Народна скупштина обавила претрес Предлога закона у начелу и у појединостима, прелазимо на одлучивање.

 Стављам на гласање Предлог закона о изменама и допунама Закона о електронским комуникацијама, у начелу.

 За – 153, против – 8, није гласало 17, од 178 посланика.

 Народна скупштина је прихватила Предлог закона, у начелу.

 Пошто је Народна скупштина прихватила Предлог закона у начелу, а пре преласка на одлучивање о амандманима, подсећам вас да су саставни део Предлога закона постали амандмани народних посланика Катарина Ракић на чланове 6. и 9, и Маријана Ристичевића да се после члана 13. дода нови члан 13а.

 Прелазимо на одлучивање о амандманима.

 На члан 4. амандман, са исправком, заједно су поднели народни посланици Марко Ђуришић и проф. др Јанко Веселиновић.

 Стављам на гласање овај амандман.

 За –13, није гласало 165, од 178 народних посланика.

 Народна скупштина није прихватила овај амандман.

 На члан 4. амандман је поднео посланик мр Дејан Раденковић.

 Стављам на гласање овај амандман.

 За – 17, није гласао 161, од 178 народних посланика.

 Народна скупштина није прихватила овај амандман.

 На члан 20. амандман су заједно поднели народни посланици Марко Ђуришић и проф. др Јанко Веселиновић.

 Стављам на гласање овај амандман.

 За – 8, није гласало 170, од 178 народних посланика.

 Народна скупштина није прихватила овај амандман.

 На члан 22. амандман је поднела посланик Ивана Динић.

 Стављам на гласање овај амандман.

 За – 17, није гласао 161, од 178 народних посланика.

 Народна скупштина није прихватила овај амандман.

 На члан 25. амандман су заједно поднели народни посланици Марко Ђуришић и проф. др Јанко Веселиновић.

 Стављам на гласање овај амандман.

 За – 8, није гласало 170, од 178 народних посланика.

 Народна скупштина није прихватила овај амандман.

 На члан 29. амандман је поднео мр Дејан Раденковић.

 Стављам на гласање овај амандман.

 За – 13, није гласало 165, од 178 народних посланика.

 Народна скупштина није прихватила овај амандман.

 На члан 30. амандман је поднела посланик Катарина Ракић.

 Представник предлагача прихватио је амандман у току претреса Предлога закона у појединостима.

 Одбор за просторно планирање, саобраћај, инфраструктуру и телекомуникације није прихватио амандман.

 Одбор за уставна питања и законодавство сматра да је амандман у складу са Уставом и правним системом Републике Србије.

 Стављам на гласање овај амандман.

 За – 150, није гласало 28, од 178 народних посланика.

 Народна скупштина је прихватила овај амандман.

 Пошто смо завршили одлучивање о амандманима, приступамо гласању о Предлогу закона у целини.

 Стављам на гласање Предлог закона о изменама и допунама Закона о електронским комуникацијама, у целини.

 За – 158, против – 9, није гласало 11, од 178 посланика.

 Констатујем да је Народна скупштина усвојила Предлог закона о изменама и допунама Закона о електронским комуникацијама.

 Прелазимо на 3. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОШТАНСКИМ УСЛУГАМА

 Пошто је Народна скупштина обавила претрес Предлога закона у начелу и у појединостима, прелазимо на одлучивање.

 Стављам на гласање Предлог закона о изменама и допунама Закона о поштанским услугама, у начелу.

 За – 136, против – 7, није гласало 35, од 178 посланика.

 Констатујем да је Народна скупштина прихватила Предлог закона, у начелу.

 Прелазимо на одлучивање о амандманима.

 На члан 9. амандман је поднео мр Дејан Раденковић.

 Влада и Одбор за просторно планирање, саобраћај, инфраструктуру и телекомуникације нису прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије.

 Стављам на гласање овај амандман.

 За – 15, нису гласала 162, од 177 народних посланика.

 Народна скупштина није прихватила овај амандман.

 На члан 11. амандман је поднела посланик Катарина Ракић.

 Влада и Одбор за просторно планирање, саобраћај, инфраструктуру и телекомуникације нису прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије.

 Стављам на гласање овај амандман.

 За – један, није гласало 176, од 177 народних посланика.

 Народна скупштина није прихватила овај амандман.

 Пошто смо завршили одлучивање о амандманима, приступамо гласању о Предлогу закона, у целини.

 Стављам на гласање Предлог закона о изменама и допунама Закона о поштанским услугама, у целини.

 За – 158, против – 7, није гласало 12, од 177 посланика.

 Констатујем да је Народна скупштина усвојила Предлог закона о изменама и допунама Закона о поштанским услугама.

 Пошто је Народна скупштина обавила претрес Предлога закона у начелу и у појединостима, прелазимо на одлучивање.

 Стављам на гласање Предлог закона о изменама и допунама Закона о путним исправама, у начелу.

 За – 158, против – један, није гласало 17, од 176 посланика.

 Народна скупштина је прихватила Предлог закона, у начелу.

 Прелазимо на одлучивање о амандманима.

 На члан 9. амандман је поднела посланик Гордана Чомић.

 Стављам на гласање овај амандман.

 За – 16, није гласао 161, од 177 народних посланика.

 Народна скупштина није прихватила овај амандман.

 На члан 10. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Стављам на гласање овај амандман.

 За – четири, није гласало 173, од 177 народних посланика.

 Народна скупштина није прихватила овај амандман.

 На члан 12. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Стављам на гласање овај амандман.

 За – један, против – троје, није гласало 173, од 177 посланика.

 Народна скупштина није прихватила овај амандман.

 На члан 13. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Стављам на гласање овај амандман.

 За – један, против – један, није гласало 175, од 177 посланика.

 Народна скупштина није прихватила овај амандман.

 На члан 14. амандман, са исправком, заједно су поднели народни посланици Марко Ђуришић и Слободан Хомен.

 Стављам на гласање овај амандман.

 За – 12, против – један, није гласало 164, од 177 посланика.

 Констатујем да Народна скупштина није прихватила овај амандман, са исправком.

 На члан 20. амандман су заједно поднели народни посланици др Сулејман Угљанин, Сабина Даздаревић и Енис Имамовић.

 Стављам на гласање овај амандман.

 За – један, против – двоје, није гласало 174, од 177 посланика.

 Народна скупштина није прихватила овај амандман.

 На члан 23. амандман су заједно поднели народни посланици Марко Ђуришић и Слободан Хомен.

 Стављам на гласање овај амандман.

 За – 11, није гласало 166, од 177 народних посланика.

 Народна скупштина није прихватила овај амандман.

 На основу члана 157. став 6. Пословника Народне скупштине, на члан 23. амандман је поднео Одбор за одбрану и унутрашње послове.

 Стављам на гласање овај амандман.

 За – 161, није гласало 16, од 177 народних посланика.

 Народна скупштина је прихватила овај амандман.

 Пошто смо завршили одлучивање о амандманима, приступамо гласању о Предлогу закона, у целини.

 Стављам на гласање Предлог закона о изменама и допунама Закона о путним исправама, у целини.

 За – 157, против – један, није гласало 19, од 177 посланика.

 Констатујем да је Народна скупштина усвојила Предлог закона о изменама и допунама Закона о путним исправама.

 Пошто је Народна скупштина обавила претрес о Предлогу одлуке, прелазимо на одлучивање.

 Стављам на гласање Предлог одлуке о усвајању Годишњег плана употребе Војске Србије и других снага одбране у мултинационалним операцијама у 2014. години.

 За – 172, уздржан – један, није гласало троје, од 176 посланика.

 Народна скупштина је усвојила Предлог одлуке.

 Пошто је Народна скупштина обавила јединствени претрес, прелазимо на одлучивање.

 Стављам на гласање Предлог одлуке о учешћу припадника Војске Србије у мултинационалним операцијама у 2014. години.

 За – 174, уздржан – један, није гласао један, од 176 посланика.

 Народна скупштина је усвојила Предлог одлуке.

 Пошто је Народна скупштина обавила разматрање свих тачака дневног реда ове седнице и одлучивање по њима, сагласно члану 102. Пословника Народне скупштине, закључујем седницу Другог ванредног заседања Народне скупштине Републике Србије у 2014. години.

 (Седница је завршена у 12.55 часова.)